
Betegtájékoztató: Információk a beteg számára

Sorafenib Stada 400 mg filmtabletta
szorafenib

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.
Milyen típusú gyógyszer a Sorafenib Stada és milyen betegségek esetén alkalmazható?
2.
Tudnivalók a Sorafenib Stada szedése előtt
3.
Hogyan kell szedni a Sorafenib Stada‑t?
4.
Lehetséges mellékhatások
5.
Hogyan kell a Sorafenib Stada‑t tárolni?
6.
A csomagolás tartalma és egyéb információk

1.
Milyen típusú gyógyszer a Sorafenib Stada és milyen betegségek esetén alkalmazható?

A Sorafenib Stada a májrák (májsejtes karcinóma) kezelésére szolgál.
A Sorafenib Stada‑t az előrehaladott stádiumú veserák (előrehaladott stádiumban lévő vesesejtes karcinóma) kezelésére is alkalmazzák, ha a hagyományos kezelés nem segített megállítani a betegséget, vagy nem megfelelő az Ön számára.
A Sorafenib Stada úgynevezett multikináz gátló. Hatását úgy fejti ki, hogy lelassítja a rákos sejtek növekedését, és elzárja a daganat növekedését biztosító vérellátás útját.

2.
Tudnivalók a Sorafenib Stada szedése előtt

Ne szedje a Sorafenib Stada‑t:
· ha allergiás a szorafenibre vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A Sorafenib Stada szedése előtt beszéljen kezelőorvosával vagy gyógyszerészével.

A Sorafenib Stada fokozott elővigyázatossággal alkalmazható
· Ha a következő tüneteket észleli, azonnal forduljon kezelőorvosához, mivel ez életveszélyes állapotot jelezhet: hányinger, légszomj, szabálytalan szívverés, izomgörcs, görcsroham, zavaros vizelet és fáradtság. Ezek hátterében az anyagcsere-eltérések egy csoportja állhat, amelyek a daganatos betegségek kezelése során léphetnek fel, és az elpusztult daganatos sejtek bomlástermékei okozzák (tumorlízis-szindróma, TLS); ezek a vesefunkció megváltozásához, valamint heveny veseelégtelenséghez vezethetnek (lásd 4. pont: Lehetséges mellékhatások).
· Ha bőrproblémái vannak. A Sorafenib Stada kiütéseket és egyéb bőrreakciókat okozhat, különösen a kézen és a lábon. Ezeket kezelőorvosa általában megfelelően kezelni tudja. Amennyiben ez nem sikerül, akkor kezelőorvosa átmenetileg felfüggeszti vagy véglegesen beszüntetheti a kezelést.
· Ha magas a vérnyomása. A Sorafenib Stada megemelheti a vérnyomást, ezért kezelőorvosa rendszeresen ellenőrzi majd az Ön vérnyomását, és megfelelő gyógyszeres kezelést ír elő a magas vérnyomásra.
· Ha Önnél aneurizmát (az érfal kiboltosulása és meggyengülése) vagy az érfal megrepedését állapították meg.

· Ha Ön cukorbeteg. A cukorbetegek vércukorszintjét rendszeresen ellenőrizni kell, azért, hogy felmérjék, szükséges-e a vércukorszintet szabályozó gyógyszer beállítása, az alacsony vércukorszint kialakulásának minimálisra csökkentése érdekében.
· Ha vérzékenységben szenved, illetve warfarint vagy fenprokumont (véralvadásgátlót) szed. A Sorafenib Stada-kezelés fokozhatja a vérzések kockázatát. Ha vérhígító, vagyis vérrögök kialakulását gátló gyógyszereket, például warfarint vagy fenprokumont szed, akkor a vérzés kockázata megnövekszik.

· Ha mellkasi fájdalmai vagy szívproblémái vannak. Kezelőorvosa átmenetileg vagy véglegesen beszüntetheti a kezelést.
· Ha szívbetegsége van, például ingerületvezetési zavara (úgynevezett megnyúlt QT‑távolság).
· Ha sebészeti beavatkozás előtt áll, vagy nemrégiben műtéten esett át. A Sorafenib Stada befolyásolhatja a sebgyógyulást. A műtét idejére általában megszakítják a Sorafenib Stada-kezelést.
Kezelőorvosa dönt majd arról, hogy mikor folytathatja a Sorafenib Stada szedését.
· Ha irinotekánt szed vagy docetaxelt kap, amelyek szintén daganatellenes gyógyszerek.
A Sorafenib Stada fokozhatja ezeknek a gyógyszereknek a hatását, különösen a mellékhatásaikat.
· Ha neomicint vagy más antibiotikumot szed. Ilyenkor csökkenhet a Sorafenib Stada hatása.
· Ha súlyos májkárosodásban szenved. A Sorafenib Stada mellékhatásai súlyosabb formában jelentkezhetnek.
· Ha csökkent mértékű a veseműködése. Kezelőorvosa ellenőrizni fogja a folyadék- és elekrolit egyensúlyát.
· Nemző-, fogamzóképesség. A Sorafenib Stada csökkentheti a férfiak nemzőképességét, illetve a nők fogamzóképességét. Ha aggódik emiatt, beszélje meg a kezelőorvosával.
· A kezelés során kilyukadhat a belek fala (a tápcsatorna perforációja). Ilyen esetben kezelőorvosa meg fogja szakítani a kezelést (Lásd még a Lehetséges mellékhatásokat a 4. pontban.).
Tájékoztassa kezelőorvosát, ha a fentiek bármelyike vonatkozik Önre. Lehet, hogy kezelésre lesz szüksége emiatt, illetve kezelőorvosa módosíthatja a Sorafenib Stada adagolását, vagy teljesen leállíthatja a kezelést (lásd még a Lehetséges mellékhatásokat a 4. pontban).

Gyermekek és serdülők
Gyermekeknél és serdülőknél még nem vizsgálták a Sorafenib Stada‑t.

Egyéb gyógyszerek és a Sorafenib Stada
Egyes gyógyszerek befolyásolhatják a Sorafenib Stada hatását, más gyógyszereket pedig a Sorafenib Stada befolyásolhat. Feltétlenül tájékoztassa kezelőorvosát vagy gyógyszerészét az alábbi, jelenleg vagy nemrégiben szedett, vagy szedni tervezett gyógyszerekről, vagy bármely más gyógyszerről, beleértve a vény nélküli készítményeket is:
· rifampicin, neomicin vagy más, fertőzések kezelésére szolgáló gyógyszerek (antibiotikumok);

· orbáncfű, gyógynövény a depresszió kezelésére;

· fenitoin, karbamazepin vagy fenobarbitál, epilepszia és egyéb betegségek kezelésére
· dexametazon, ami egy kortikoszteroid, melyet számos betegség kezelésére alkalmaznak,
· warfarin vagy fenprokumon, véralvadásgátló a vérrögképződés megelőzésére,
· doxorubicin, kapecitabin, docetaxel, paklitaxel és irinotekán nevű daganatellenes szerek,
· digoxin, enyhe vagy közepesen súlyos fokú szívelégtelenség kezelésére,

Terhesség és szoptatás
A Sorafenib Stada-kezelés ideje alatt el kell kerülni a teherbeesést. Amennyiben Ön fogamzóképes, akkor a Sorafenib Stada-kezelés alatt megfelelő fogamzásgátlást kell alkalmaznia. Ha Ön a Sorafenib Stada-kezelés idején teherbe esik, azonnal tájékoztassa erről kezelőorvosát, aki eldönti, hogy lehet‑e a kezelést folytatni.

A Sorafenib Stada-kezelés alatt tilos szoptatnia gyermekét, mert ez a gyógyszer befolyásolhatja a gyermek növekedését és fejlődését.

A készítmény hatásai a gépjárművezetéshez és a gépek kezeléséhez szükséges képességekre
Nincs bizonyíték arra vonatkozóan, hogy a Sorafenib Stada befolyásolja a gépjárművezetéshez és a gépek kezeléséhez szükséges képességeket.

A Sorafenib Stada nátriumot tartalmaz
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

3.
Hogyan kell szedni a Sorafenib Stada‑t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A Sorafenib Stada ajánlott adagja felnőtteknek 400 mg naponta kétszer.
Ez naponta 800 mg-os adagot, illetve két tablettát jelent.
A Sorafenib Stada tablettákat egy pohár vízzel vegye be étkezések között, vagy alacsony, illetve mérsékelt zsírtartalmú étellel. Ne zsíros ételek után vegye be a gyógyszert, mert ez csökkenti a Sorafenib Stada hatékonyságát. Ha zsíros ételeket kíván fogyasztani, akkor a tablettákat legalább 1 órával az étkezés előtt vagy legkevesebb 2 órával utána vegye be.
A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Fontos, hogy a gyógyszert minden nap körülbelül ugyanazokban az időpontokban vegye be, annak érdekében, hogy a gyógyszer vérszintje állandó maradjon.

A tablettán lévő bemetszés csak a széttörés elősegítésére szolgál, amennyiben nem tudja a gyógyszert egészben lenyelni.
A gyógyszerrel végzett kezelés általában addig folytatódik, amíg kedvezőek a hatásai, és nem okoz elviselhetetlen mellékhatásokat.

Ha az előírtnál több Sorafenib Stada‑t vett be

Azonnal tájékoztassa kezelőorvosát, ha Ön (vagy valaki más) az előírt adagnál többet vett be. Ha túl sok Sorafenib Stada‑t vesz be, akkor nagyobb valószínűséggel alakulnak ki mellékhatások, különösen hasmenés és bőrtünetek, és ezek súlyosabbak lehetnek. Kezelőorvosa a gyógyszer szedésének abbahagyását javasolhatja.

Ha elfelejtette bevenni a Sorafenib Stada‑t
Ha kihagyott egy adagot, akkor vegye azt be, amint eszébe jut. Amennyiben már a következő adag bevétele esedékes, akkor ne vegye be utólag a kihagyott adagot, hanem folytassa tovább a gyógyszer szedését a szokásos adagolás szerint. Ne vegyen be kétszeres adagot a kihagyott adag pótlására.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. A gyógyszer módosíthatja egyes vérvizsgálatok eredményeit is.

Nagyon gyakori:
10 betegből több mint 1 beteget érinthet
· hasmenés;
· hányinger;
· gyengeség, illetve fáradtságérzés (kimerültség);
· fájdalom (beleértve a száj-, és hasi fájdalmat, fejfájást, csontfájdalmat, daganatos fájdalmat is);
· hajhullás (alopécia);
· kivörösödött vagy fájdalmas tenyér vagy talp (kéz-láb bőrreakció);
· viszketés vagy bőrkiütés;
· hányás;
· vérzés (ideértve az agyvérzést, emésztőrendszeri és légúti vérzést);
· magas vérnyomás vagy a vérnyomás emelkedése (hipertónia);
· fertőzések;
· étvágytalanság (anorexia);
· székrekedés;
· ízületi fájdalom (artralgia);
· láz;
· testtömeg-csökkenés;
· bőrszárazság.

Gyakori:
10 betegből legfeljebb 1 beteget érinthet
· influenza-szerű megbetegedés;

· emésztési zavar (diszpepszia);

· nyelési nehézség (diszfágia);

· szájgyulladás vagy szájszárazság, fájdalmas nyelv (sztomatitisz és nyálkahártya-gyulladás);
· alacsony kalciumszint a vérben (hipokalcémia);

· alacsony káliumszint a vérben (hipokalémia);
· alacsony vércukorszint (hipoglikémia);
· izomfájdalom (mialgia);

· érzékelési zavar a kéz és a láb ujjain, például szúró érzés, zsibbadás (perifériás szenzoros neuropátia);

· depresszió;

· merevedési zavarok (impotencia);

· megváltozott hangképzés (diszfónia);

· akné;

· gyulladt, száraz vagy pikkelyes, hámló bőr (dermatitisz, bőrhámlás);

· szívelégtelenség;

· szívroham (miokardiális infarktus) vagy mellkasi fájdalom;

· fülcsengés (tinnitusz);

· veseelégtelenség;

· kórosan magas fehérjeszint a vizeletben (proteinuria);

· általános gyengeség vagy erőtlenség (aszténia);

· csökkent fehérvérsejtszám (leukopénia és neutropénia);

· csökkent vörösvértestszám (anémia);

· csökkent vérlemezkeszám (trombocitopénia);

· szőrtüszőgyulladás (follikulitisz);
· pajzsmirigy-alulműködés (hipotireózis);
· a vér alacsony nátriumszintje (hiponatrémia);
· ízérzészavar (diszgeúzia);
· arcpír, illetve a bőr egyéb területein fellépő pirosság (kipirulás);
· orrfolyás (rinorrea);
· gyomorégés (gasztoözofágeális reflux);
· bőrrák (keratoakantómák/a bőr laphámsejtes rákja);
· a bőr legfelső rétegének megvastagodása (hiperkeratózis);
· hirtelen, akaratlan izom-összehúzódás (izomspazmus).

Nem gyakori:
100 betegből legfeljebb 1 beteget érinthet
· a gyomornyálkahártya gyulladása (gasztritisz);

· hasnyálmirigy-gyulladás, illetve az epehólyag és/vagy az epevezeték gyulladása okozta hasi fájdalom;

· magas epefestékszint (hiperbilirubinémia) által okozott sárga bőr, illetve szemfehérje (sárgaság);

· allergiás jellegű reakciók (például bőrtünetek, csalánkiütés);

· kiszáradás;

· az emlők megnagyobbodása (ginekomaszcia);
· légzési zavarok (tüdőbetegség);

· ekcéma;

· pajzsmirigy-túlműködés (hipertireózis);

· bőrkiütés (eritéma multiforme);

· kórosan magas vérnyomás;

· a bélfal kilyukadása (gasztrointesztinális perforáció);

· az agy hátsó részének átmeneti megduzzadása, amely fejfájást, módosult tudatállapotot görcsrohamokat és látászavarokat, például látásvesztést okoz (reverzibilis poszterior leukoenkefalopátia);

· váratlanul fellépő, súlyos allergiás reakció (anafilaxiás reakció).

Ritka:
1000 betegből legfeljebb 1 beteget érinthet
· a bőr és a nyálkahártya vizenyőjével járó allergiás reakció (például az arcon, nyelven), amely légzési nehézséget vagy nyelési nehézséget okozhat (angioödéma);

· szabálytalan szívritmus (QT‑megnyúlás);

· májgyulladás, amelynek tünetei hányinger, hányás, hasi fájdalom és sárgaság lehetnek (gyógyszer okozta hepatitisz);

· napégéshez hasonlító bőrkiütés, ami a korábban sugárkezelt bőrterületen alakulhat ki, és súlyos lehet (irradiációs „recall” dermatitisz);
· súlyos bőr- és/vagy nyálkahártya reakciók, melyek fájdalmas hólyagokkal és lázzal járhatnak, beleértve a bőr kiterjedt területen történő leválását (Stevens-Johnson-szindróma és toxikus epidermális nekrolízis);

· az izomszövet kóros szétesése, amely veseproblémákhoz vezethet (rabdomiolízis);

· vesekárosodás, amelynek következtében nagy mennyiségű fehérje távozik a vesén keresztül (nefrózis szindróma);

· a bőr ereinek gyulladása, amely bőrkiütéseket eredményezhet (leukocitoklasztikus vaszkulitisz).
Nem ismert:
a gyakoriság a rendelkezésre álló adatokból nem állapítható meg
· az agyműködés károsodása, ami például álmossággal, magatartás-változásokkal vagy zavartsággal társulhat (enkefalopátia);
· az érfal kiboltosulása és meggyengülése vagy érfalrepedés (aneurizma és arteria-disszekció).
· hányinger, légszomj, szabálytalan szívverés, izomgörcs, görcsroham, zavaros vizelet és fáradtság (tumorlízis-szindróma [TLS]) (lásd 2. pont).
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Sorafenib Stada‑t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk

Mit tartalmaz a Sorafenib Stada?
· A készítmény hatóanyaga a szorafenib. Filmtablettánként 400 mg szorafenibet tartalmaz (tozilát formájában).
· Egyéb összetevők:
Tablettamag: hipromellóz 2910 (E464), kroszkarmellóz-nátrium, mikrokristályos cellulóz (E460), magnézium-sztearát (E470b), nátrium-lauril-szulfát.
Tabletta bevonat: hipromellóz 2910 (E464), titán-dioxid (E171), makrogol 3350 (E1521).
Milyen a Sorafenib Stada külleme és mit tartalmaz a csomagolás?
Fehér vagy csaknem fehér, hosszúkás, 20,1 mm × 10,1 mm ± 5% méretű filmtabletta egyik oldalán bemetszéssel, a másik oldala sima.

28 db, 30 db, 56 db, 60 db, 84 db (3 × 28 db gyűjtőcsomagolásban), 112 db (4 × 28 db gyűjtőcsomagolásban) vagy 120 db (4 × 30 db gyűjtőcsomagolásban) filmtabletta OPA/Al/PVC//Al buborékcsomagolásban.

28×1 db, 30×1 db, 56×1 db, 60×1 db, 84×1 db (3 × 28×1 db gyűjtőcsomagolásban), 112×1 db (4 × 28×1 db gyűjtőcsomagolásban) vagy 120×1 db (4 × 30×1 db gyűjtőcsomagolásban) filmtabletta OPA/Al/PVC//Al buborékcsomagolásban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
A forgalomba hozatali engedély jogosultja

STADA Arzneimittel AG

Stadastrasse 2-18

D-61118 Bad Vilbel

Németország

Gyártók
Remedica Ltd
Aharnon Street, Limassol Industrial Estate

3056 Limassol

Ciprus

STADA Arzneimittel AG

Stadastrasse 2-18

D-61118 Bad Vilbel

Németország

PharOS MT Ltd.

HF62X, Hal Far Industrial Estate

Birzebbugia BBG3000

Málta
Laboratori Fundació Dau

Calle Lletra C de la Zona Franca 12-14

Polígono Industrial de la Zona Franca de Barcelona

08040 Barcelona
Spanyolország
Ezt a gyógyszert az Európai Gazdasági Térség tagállamaiban az alábbi neveken engedélyezték:

Hollandia:
Sorafenib STADA Arzneimittel 400 mg, filmomhulde tabletten
Csehország:
Sorafenib STADA
Németország:
Sorafenib STADA 400 mg Filmtabletten
Spanyolország:
Sorafenib STADA 400 mg comprimidos recubiertos con película
Horvátország:
Sorafenib STADA 400 mg filmom obložene tablete

Magyarország:
Sorafenib Stada 400 mg filmtabletta
Lengyelország:
Sorafenib STADA
Románia:
SORAFENIB STADA 400 mg comprimate filmate
Belgium:
Sorafenib EG 400 mg filmomhulde tabletten

Luxemburg:
Sorafenib EG 400 mg comprimés pelliculés

